La Conselleria d´Igualtat i Polítiques Inclusives destina al voltant de 900.000 euros a la segona fase de les obres del CEAM de Gandia, que culminaran la reforma integral del centre
26 agost 2020

## La Conselleria d´Igualtat i Polítiques Inclusives destina al voltant de 900.000 euros a la segona fase de les obres del CEAM de Gandia, que culminaran la reforma integral del centre26 agost 2020Última actualització: 14 juliol 2025

![](../gestion/img/ceam-gandia.jpg)  
  

La **Vicepresidència i Conselleria d'Igualtat i Polítiques Inclusives**, que dirigeix **Mónica Oltra,** ha licitat la segona fase de les obres del Centre Especialitzat d'Atenció a Majors (CEAM) de Gandia amb un pressupost de 897.758 euros, segons ha informat el **director general d'Infraestructures de Serveis Socials, Enric Juan**.

El director general ha assenyalat que amb aquestes obres _"culmina la reforma integral del centre"_, la primera fase del qual va finalitzar l'any passat i en la qual es van ampliar alguns dels espais disponibles i es van millorar les infraestructures existents _"amb l'objectiu principal d'augmentar la qualitat dels serveis que ofereix a les persones majors de Gandia i de la comarca de La Safor"._

En total, ha indicat, s'han destinat 1,14 milions d'euros per a totes les dues fases de reforma. Les obres que s'executaran, ha explicat Enric Juan, _"continuen amb la reordenació de la distribució i adaptació dels espais al compliment de la normativa d'accessibilitat i supressió de barreres arquitectòniques, mantenint el programa funcional de les instal·lacions"_.

Per la seua banda, la **regidora delegada de Gent Gran de l’Ajuntament de Gandia, Liduvina Gil**, ha manifestat la seua satisfacció, “_perquè amb aquesta licitació s’acabarà de millorar una infraestructura que es va construir als anys 80 com a referent en l’atenció especialitzada a la gent gran, front del que aleshores eren llars de jubilats. Ara es convertirà definitivament en un dels millors centres de la Comunitat Valenciana”._

Respecte als materials, s'actualitzen els acabats amb paviments dels sòls de gres porcellànic i antilliscant en les àrees que queden per reformar. A més, es renoven les instal·lacions de climatització, electricitat i seguretat contra incendis adequant-les a la normativa vigent. Aquestes noves obres afectaran la zona de magatzems, aules, recepció, zones de billar i de lectura, cafeteria, cuina, vestuaris, condícies, perruqueria de senyores, podòleg, cabines de tractament i gimnàs, entre altres dependències.

**Més de 12.500 usuaris i usuàries**

El centre de Gandia és un dels 34 CEAM que existeixen actualment en la Comunitat Valenciana dependents de la Vicepresidència i Conselleria d'Igualtat i Polítiques Inclusives. Són centres destinats a oferir a les persones majors serveis especialitzats i específics que els ajude a mantindre's en un bon estat físic i emocional i romandre en el seu entorn familiar i social. Per a això, a través d'activitats, programes i tallers es potencien hàbits de vida saludables al mateix temps que s'afavoreixen les relacions interpersonals i grupals.

El CEAM de Gandia compta amb 12.257 socis i al voltant de 1.200 participen activament en els tallers i activitats que anualment es programen al llarg dels mesos d'octubre a juny. Compta amb biblioteca, perruqueria de senyores i cavallers, saló de jocs i servei de cafeteria i menjador, a més de servei mèdic i d'infermeria, podologia i un departament de treball social.

Les activitats i serveis es divideixen en les àrees de prevenció i manteniment de la salut, àrea de rehabilitació preventiva, àrea d'activitats fisicoesportives, àrea de tallers ocupacionals i àrea social i educativa.

A més, el centre de Gandia imparteix tallers d'autoestima, 'chikung', esmalts a foc, idiomes, geronto-gimnàstica, informàtica, alfabetització, lectura i escriptura, manualitats, memorització, pintura, relaxació, ioga i teràpia aquàtica. Compta també amb una coral i rondalla.